एभिनियर बुढासुब्बा फाइनलमा
धरान रंगशालामा भइरहेको बुढासुब्बा टुबोर्ग गोल्डकप फुटबलको उपाधि नजिक पाहुना टिम एभिनियर एसपी क्यामरुन पुगेको छ । जिल्ला फुटबल संघ मोरङलाई २–० गोलले हराउँदै एभिनियर फाइनलमा पुगेको हो ।
सुनसरी — धरान रंगशालामा भइरहेको बुढासुब्बा टुबोर्ग गोल्डकप फुटबलको उपाधि नजिक पाहुना टिम एभिनियर एसपी क्यामरुन पुगेको छ । जिल्ला फुटबल संघ मोरङलाई २–० गोलले हराउँदै एभिनियर फाइनलमा पुगेको हो ।खेलको ४४ औं मिनेटमा टिम्बाले गोल गरेर एभिनियरलाई अग्रता दिलाए । मोरङका गोलरक्षक प्रान्जाय गच्छदार बिट भएको अवस्थामा सवा अलीले मिलाइदिएको पासमा टिम्बाले गोल गरेका थिए । उनले पहिलो प्रहार क्रसबारमा ठोक्किएर फर्कियो । रिबाउन्डमा फेरि उनैले बललाई पोस्टको दिशा दिए ।मोरङले गोल फर्काउने प्रयास गर्दागर्दै खेलको अन्तिम समयमा आत्मघाती गोल गर्‍यो । टिम्बाको प्रहार रोक्दा सुजन चौधरीको खुट्टामा लाग्दै बल आफ्नै पोस्टमा पुगेको थियो ।विजेताले युनाइटेड कर्स्याङ फुटबल क्लब भारत र काँकडभिट्टा फुटबल ट्रेनिङ सेन्टरको विजेतासँग फागुन २० मा उपाधिका लागि प्रतिस्पर्धा गर्नेछ । नवौं मिनेटमा क्यामरुनका रिचार्ड विल्सनले दिएको पासलाई फेडिक मेजोले प्रहार गर्दा गोलरक्षक चौधरीले जोगाए । १४ औं मिनेटमा विल्सनले काउन्टर एट्याकमा हानेको बल पोस्ट नजिकैबाट बाहिरियो । ३० औं मिनेटमा फेरि विल्सनले बक्स एरियाभित्रैबाट गरेको प्रहार गोलरक्षक गच्छदारले बचाए । ६७ औं मिनेटमा गोलकिपर बिट हुँदा विल्सनकै प्रहार सुजन चौधरीले क्लियर गरिदिए । लगतै विल्सनकै प्रहार बारमा ठोक्किएर बाहिरियो ।मोरङको प्रदर्शन हेर्नलायक रहे पनि धेरै अवसर गुमाउँदा हार खेप्नुपर्‍यो । ११ औं मिनेटमा कोमल खवासले पाएको फ्रिकिकलाई क्यामरुनी गोलरक्षक तासुन एलाइनले बचाए । सञ्जय धिमालको प्रहारले पोस्टको दिशा लिन सकेन । लगत्तै सुजन चौधरीको प्रहार पनि बार नजिकैबाट बाहिरियो । म्यान अफ द म्याच क्यामरुनका डिन भए ।क्यामरुनका प्रशिक्षक आशिक थापामगरले बलियो टिम भएकाले उपाधि नजिक पुगेको बताए । मोरङका प्रशिक्षक रानामगरले आफ्ना खेलाडीले उत्कृष्ट प्रदर्शन गर्दागर्दै पनि स–सानो कमजोरीले पराजय भोग्न्पुरेको बताए । शुक्रबार युनाइटेड कर्स्याङ र काँकडभिट्टा फुटबल ट्रेनिङ सेन्टरबीच प्रतिस्पर्धा हुनेछ ।